Brukna
Brukna (agrāk arī Lielbrukna) ir ciems Bauskas novada Dāviņu pagastā. Izvietojies pagasta dienvidaustrumos Iecavas upes kreisajā krastā 7 km no pagasta centra Dāviņiem, 20 km no novada centra Bauskas un 69 km no Rīgas. Apdzīvotā vieta izveidojusies pie bijušās Bruknas muižas (Lielbruknas; Brucken) centra. Līdz 1949. gadam Bruknas pagasta, līdz 1963. gadam — Bruknas ciema centrs. Netālu no ciema atrodas Lielbruknas dzirnavu senkapi (valsts nozīmes arheoloģijas piemineklis) un Bruknas pilskalns (vietējas nozīmes arheoloģijas piemineklis). Bruknas muižas apbūve ir vietējas nozīmes kultūrvēstures piemineklis.